## Uredba o sigurnosti opskrbe prirodnim plinom

### NN 112/2008 (1.10.2008.), Uredba o sigurnosti opskrbe prirodnim plinom

# VLADA REPUBLIKE HRVATSKE

**3259**

Na temelju članka 7. stavka 4. Zakona o tržištu plina (»Narodne novine«, broj
40/2007), Vlada Republike Hrvatske je na sjednici održanoj 30. rujna 2008.
godine donijela

## UREDBU

### O SIGURNOSTI OPSKRBE PRIRODNIM PLINOM

I. UVODNE ODREDBE

Članak 1.

Ovom Uredbom uređuju se mjere za osiguranje pouzdane i učinkovite opskrbe
prirodnim plinom, kriteriji i način određivanja dovoljne količine prirodnog
plina za osiguranje pouzdane opskrbe prirodnim plinom zaštićenih kupaca,
redoslijed smanjenja ili obustave opskrbe prirodnim plinom pojedinim
kategorijama kupaca u slučaju kriznog stanja te sadržaj izvješća opskrbljivača
plinom o sigurnosti opskrbe prirodnim plinom.

Članak 2.

(1) Izrazi koji se koriste u ovoj Uredbi imaju značenja utvrđena Zakonom o
energiji (»Narodne novine«, br. 68/2001, 177/2004 i 76/2007) i Zakonom o tržištu
plina.
(2) U ovoj Uredbi koriste se i izrazi koji u smislu ove Uredbe imaju sljedeća
značenja:
– krizno stanje – poremećaj u opskrbi kupaca prirodnim plinom radi neočekivanog
ili neprekidnog manjka prirodnog plina na tržištu Republike Hrvatske, neposredne
ugroženosti neovisnosti i jedinstvenosti Republike Hrvatske te velikih prirodnih
nepogoda ili tehnoloških katastrofa,
– ogrjevna sezona – razdoblje od 1. listopada tekuće godine do 31. ožujka
sljedeće godine.

II. MJERE ZA OSIGURANJE POUZDANE I UČINKOVITE OPSKRBE PRIRODNIM PLINOM

Članak 3.

(1) Mjere za osiguranje pouzdane i učinkovite opskrbe prirodnim plinom su:
– razvoj domaće proizvodnje prirodnog plina,
– diversifikacija izvora opskrbe prirodnim plinom,
– dugoročni ugovori o dobavi prirodnog plina izvan Republike Hrvatske,
– ulaganja u infrastrukturu za uvoz prirodnog plina – terminal za ukapljeni
prirodni plin i transportne plinovode,
– povezivanje transportnog sustava Republike Hrvatske sa transportnim sustavima
susjednih država,
– osiguranje dovoljnih skladišnih kapaciteta prirodnog plina na teritoriju
Republike Hrvatske,
– osiguranje kapaciteta plinskog sustava na teritoriju Republike Hrvatske kojim
se omogućava dobava prirodnog plina za sve kupce na teritoriju Republike
Hrvatske,
– poticanje razvoja kategorije kupaca prirodnog plina kojim u određenim uvjetima
i vremenskim razdobljima može biti obustavljena opskrba prirodnim plinom,
– poticanje razvoja kategorije kupaca koji u određenim uvjetima i vremenskim
razdobljima, umjesto prirodnog plina, mogu koristiti zamjenska goriva,
– suradnja između operatora transportnog sustava Republike Hrvatske sa
operatorima transportnih sustava susjednih država radi usklađenog transporta
prirodnog plina,
– usklađenje aktivnosti između operatora transportnog sustava, operatora
distribucijskog sustava i operatora sustava skladišta plina,
– razvijanje likvidnog tržišta plina u Republici Hrvatskoj.
(2) Sudionici na tržištu plina dužni su u svojim planovima razvoja i poslovnim
planovima planirati mjere za osiguranje pouzdane i učinkovite opskrbe prirodnim
plinom iz stavka 1. ovoga članka.

III. KRITERIJI I NAČIN ODREĐIVANJA DOVOLJNE KOLIČINE PRIRODNOG PLINA ZA
OSIGURANJE POUZDANE OPSKRBE PRIRODNIM PLINOM ZAŠTIĆENIH KUPACA

Članak 4.

(1) Dovoljne količine prirodnog plina za osiguranje pouzdane opskrbe prirodnim
plinom kupaca, izuzev zaštićenih kupaca, su one količine prirodnog plina koje
opskrbljivači plinom ugovore na godišnjoj razini s kupcima.
(2) Dovoljne količine prirodnog plina za osiguranje pouzdane opskrbe prirodnim
plinom zaštićenih kupaca su one količine prirodnog plina koje opskrbljivači
plinom ugovore sa zaštićenim kupcima, kao i dovoljne količine prirodnog plina i
u slučaju:
a. djelomičnog poremećaja u opskrbi prirodnim plinom koji uzrokuje smanjenje
uvoza prirodnog plina u Republiku Hrvatsku i smanjenje proizvodnje domaćeg
prirodnog plina do 20%, u trajanju od 30 dana,
b. ekstremno niskih srednjih dnevnih temperatura zraka u petodnevnom razdoblju,
prema izračunu Državnoga hidrometeorološkog zavoda, u razdoblju od 1. prosinca
do 1. ožujka,
c. razdoblja izuzetno velike potražnje za prirodnim plinom tijekom razdoblja
najjačih hladnoća koje se prema statistikama javljaju svakih 20 godina.
(3) Trgovačko društvo INA – Industrija nafte d.d. dužno je osigurati dovoljne
količine prirodnog plina za osiguranje pouzdane opskrbe prirodnim plinom
zaštićenih kupaca.
(4) Opskrbljivači zaštićenih kupaca dužni su trgovačkom društvu INA – Industrija
nafte d.d. dostaviti podatke o dovoljnim količinama plina iz stavka 2. ovoga
članka do 15. srpnja tekuće godine za narednu godinu.
(5) Trgovačko društvo INA – Industrija nafte d.d. dužno je Ministarstvu do 1.
rujna tekuće godine dostaviti za narednu godinu procjenu potrošnje prirodnog
plina za osiguranje pouzdane opskrbe prirodnim plinom zaštićenih kupaca iz
stavka 2. ovoga članka.
(6) Dovoljne količine prirodnog plina na mjesečnoj razini za narednu godinu
opskrbljivači plinom dužni su dostaviti do 1. rujna tekuće godine Ministarstvu.
(7) Trgovačko društvo INA – Industrija nafte d.d. i drugi opskrbljivači plinom
koji opskrbljuju kupce na tržištu plina Republike Hrvatske dužni su izvijestiti
Ministarstvo do 15. rujna tekuće godine o nemogućnosti ispunjenja zahtjeva
kupaca za ugovaranje kupnje prirodnog plina za narednu godinu.
(8) Ministarstvo do 15. listopada tekuće godine donosi procjenu potrošnje
prirodnog plina za nastupajuću ogrjevnu sezonu i narednu godinu.

Članak 5.

U slučaju kriznog stanja propisuju se sljedeće mjere za otklanjanje kriznog
stanja:
– za proizvođače plina – povećanje proizvodnje prirodnog plina iz domaćih izvora
prirodnog plina do fizikalno-geoloških uvjeta ležišta i tehnički prihvatljive
razine,
– za trgovce, dobavljače, proizvođače plina, opskrbljivače plinom i kupce na
veliko – ograničavanje izvoza prirodnog plina u količinama dovoljnim za
podmirenje manjka prirodnog plina na tržištu Republike Hrvatske,
– za trgovce, dobavljače, opskrbljivače plinom i kupce na veliko – povećanje
uvoza prirodnog plina ukoliko postoji tehnička mogućnost,
– smanjenje ili obustava isporuke prirodnog plina kupcima.

IV. REDOSLIJED SMANJENJA ILI OBUSTAVE OPSKRBE POJEDINIM KATEGORIJAMA KUPACA U
SLUČAJU KRIZNOG STANJA

Članak 6.

(1) U slučaju kriznog stanja utvrđuju se sljedeće mjere smanjenja ili obustave
opskrbe prirodnim plinom pojedinim kupcima za otklanjanje kriznog stanja:
*1. Stupanj:*– Smanjuje se isporuka prirodnog plina kupcu izravno priključenom na transportni
sustav HEP d.d., Zagreb na 65.000 m3/h;
– Smanjuje se isporuka prirodnog plina kupcu izravno priključenom na transportni
sustav Petrokemija d.d., Kutina na 60.000 m3/h;
– Smanjuje se isporuka prirodnog plina rafinerijama nafte kupca izravno
priključenog na transportni sustav INA – Industrija nafte d.d., Zagreb, na
10.000 m3/h;
*2. Stupanj:*– Smanjuje se isporuka prirodnog plina kupcu izravno priključenom na transportni
sustav HEP d.d., Zagreb na 42.000 m3/h, količinu dostatnu za rad kogeneracijskih
postrojenja u kojima se u zajedničkom sustavu proizvodi električna i toplinska
energija za daljinsko grijanje koja pokriva potrošače iz kategorije kućanstva;
*3. Stupanj:*– Smanjuje se isporuka prirodnog plina kupcu izravno priključenom na transportni
sustav Petrokemija d.d., Kutina na 15.000 m3/h;
– Smanjuje se isporuka prirodnog plina rafinerijama nafte kupca izravno
priključenog na transportni sustav INA – Industrija nafte d.d., Zagreb, na
količine minimalno potrebne za očuvanje tehničkih karakteristika postrojenja;
– Smanjuje se isporuka prirodnog plina ostalim kupcima izravno priključenim na
transportni sustav na količine minimalno potrebne za očuvanje tehničkih
karakteristika postrojenja;
*4. Stupanj:*– Smanjuje se isporuka prirodnog plina kupcu izravno priključenom na transportni
sustav HEP d.d., Zagreb na 12.000 m3/h, količinu dostatnu za potrebe opskrbe
zaštićenih kupaca toplinskom energijom;
– Smanjuje se isporuka prirodnog plina kupcu izravno priključenom na transportni
sustav Petrokemija d.d., Kutina, na količine minimalno potrebne za očuvanje
tehničkih karakteristika postrojenja;
– Smanjuje se isporuka prirodnog plina kupcima priključenim na distribucijski
sustav, izuzev zaštićenim kupcima;
*5. Stupanj:*– Obustavlja se isporuka prirodnog plina ostalim kupcima izravno priključenim na
transportni sustav, izuzev kupca HEP d.d.;
*6. Stupanj:*– Obustavlja se isporuka prirodnog plina kupcima priključenim na distribucijski
sustav, izuzev zaštićenim kupcima,
*7. Stupanj:*– Smanjuje se isporuka prirodnog plina HEP d.d. i zaštićenim kupcima do nivoa na
kojem se osigurava opstojnost plinskog sustava.
(2) Mjere iz stavka 1. ovoga članka provode se u najkraćem mogućem roku.
(3) Mjere za 1. stupanj iz stavka 1. ovoga članka provode se istovremeno i
proporcionalno do utvrđenih količina, a sukladno potrebama za otklanjanje
kriznog stanja.
(4) Nakon provedenih mjera za 1. stupanj iz stavka 1. ovoga članka, provode se
mjere za 2. stupanj iz stavka 1. ovoga članka, sukladno potrebama za otklanjanje
kriznog stanja.
(5) Nakon provedenih mjera za 2. stupanj iz stavka 1. ovoga članka, provode se
mjere za 3. stupanj iz stavka 1. ovoga članka, istovremeno i proporcionalno do
utvrđenih količina, a sukladno potrebama za otklanjanje kriznog stanja.
(6) Nakon provedenih mjera za 3. stupanj iz stavka 1. ovoga članka, provode se
mjere za 4. stupanj iz stavka 1. ovoga članka, istovremeno i proporcionalno do
utvrđenih količina, a sukladno potrebama za otklanjanje kriznog stanja.
(7) Nakon provedenih mjera za 4. stupanj iz stavka 1. ovoga članka provode se
mjere za 5. stupanj iz stavka 1. ovoga članka.
(8) Nakon provedenih mjera za 5. stupanj iz stavka 1. ovoga članka provode se
mjere za 6. stupanj iz stavka 1. ovoga članka.
(9) Nakon provedenih mjera za 6. stupanj iz stavka 1. ovoga članka provode se
mjere za 7. stupanj iz stavka 1. ovoga članka, sukladno potrebama za otklanjanje
kriznog stanja.

*Plan za krizna stanja*

Članak 7.

(1) Radi postupanja u kriznom stanju proizvođač plina, operator transportnog
sustava, operator distribucijskog sustava i operator sustava skladišta dužni su
izraditi plan za krizna stanja, svaki u svojoj djelatnosti, koji, između
ostalog, mora sadržavati sljedeće:
– način provedbe mjera za otklanjanje kriznog stanja propisanih ovom Uredbom,
– način komuniciranja između energetskih subjekata,
– odgovornu osobu za provedbu plana za krizna stanja,
– obavještavanje kupaca o provedbi mjera za otklanjanje kriznog stanja,
– izvještavanje Ministarstva, jedinica lokalne samouprave i jedinica područne
(regionalne) samouprave i javnosti o provedbi mjera za otklanjanje kriznog
stanja,
– izvještavanje operatora transportnog sustava o provedbi mjera za otklanjanje
kriznog stanja u svrhu upravljanja plinskim sustavom u slučaju proglašenja
kriznog stanja.
(2) Radi izrade plana za krizna stanja operatora distribucijskog sustava,
opskrbljivač plinom kupaca priključenih na distribucijski sustav, dužan je do
15. srpnja tekuće godine dostaviti operatoru distribucijskog sustava podatke o
strukturi potrošnje i kupcima, a sukladno podacima koje zahtijeva operator
distribucijskog sustava.
(3) Radi izrade plana za krizna stanja operatora transportnog sustava,
opskrbljivač plinom kupaca priključenih izravno na transportni sustav, dužan je
do 15. srpnja tekuće godine dostaviti operatoru transportnog sustava podatke o
strukturi potrošnje i kupcima, a sukladno podacima koje zahtijeva operator
transportnog sustava.
(4) Energetski subjekti iz stavka 1. ovoga članka dužni su do 1. kolovoza tekuće
godine dostaviti ministru na odobrenje svoje planove za krizna stanja za narednu
godinu.

*Proglašenje kriznog stanja*

Članak 8.

(1) Odluku o proglašenju kriznog stanja donosi Vlada Republike Hrvatske na
prijedlog Ministarstva.
(2) Ministarstvo nakon proglašenja kriznog stanja određuje mjere za otklanjanje
kriznog stanja iz članka 5. i/ili članka 6. ove Uredbe.
(3) Ministarstvo je dužno o mjerama iz stavka 2. ovoga članka pisanim putem
odmah obavijestiti sve energetske subjekte za plin.

*Provedba mjera za otklanjanje kriznog stanja*

Članak 9.

U slučaju proglašenog kriznog stanja proizvođač plina, operator transportnog
sustava, operator distribucijskog sustava i operator skladišta dužni su
postupati prema odobrenom planu za krizna stanja, a u skladu s mjerama koje je
odredilo Ministarstvo sukladno odredbi članka 8. ove Uredbe.

Članak 10.

Provedbu mjera za otklanjanje kriznog stanja nadzire Ministarstvo.

*Djelomično otklanjanje kriznog stanja i prestanak važenja kriznog stanja*

Članak 11.

(1) Operator transportnog sustava odmah po nastupu okolnosti za djelomično
otklanjanje kriznog stanja predlaže Ministarstvu prilagođavanje mjera za
otklanjanje kriznog stanja ili ga izvještava o nastupu okolnosti za prestanak
važenja kriznog stanja.
(2) Ministarstvo je dužno o prilagođavanju mjera za otklanjanje kriznog stanja
pisanim putem odmah obavijestiti sve energetske subjekte za plin.
(3) Odluku o prestanku važenja kriznog stanja donosi Vlada Republike Hrvatske na
prijedlog Ministarstva.
(4) Ministarstvo je dužno o prestanku važenja kriznog stanja pisanim putem odmah
obavijestiti sve energetske subjekte za plin.

V. SADRŽAJ IZVJEŠĆA OPSKRBLJIVAČA PLINOM O SIGURNOSTI OPSKRBE

Članak 12.

(1) Opskrbljivač plinom je dužan najkasnije do 31. siječnja tekuće godine
dostaviti ministru izvješće o ostvarenju sigurnosti opskrbe u protekloj
kalendarskoj godini, u skladu s ovom Uredbom.
(2) Izvješće iz stavka 1. ovoga članka sadrži osobito:
– ugovorene količine prirodnog plina na godišnjoj razini i broj kupaca, posebno
za zaštićene kupce, a posebno za ostale kupce,
– zahtijevane, a neugovorene količine prirodnog plina,
– isporučene količine prirodnog plina u odnosu na ugovorene količine prirodnog
plina, posebno za zaštićene kupce, a posebno za ostale kupce,
– količina, financijska vrijednost te razlog nastanka razlike između ugovorenih
i isporučenih količina prirodnog plina, posebno za zaštićene kupce, a posebno za
ostale kupce,
– vrijeme trajanja kriznog stanja, vrsta provedenih mjera za otklanjanje kriznog
stanja i njihov utjecaj na kupce, posebno zaštićene kupce,
– ostale činjenice od utjecaja na sigurnost opskrbe prirodnim plinom.

VI. PRIJELAZNE I ZAVRŠNE ODREDBE

Članak 13.

(1) Izuzetno od odredbe članka 4. stavaka 4., 5. i 6. ove Uredbe opskrbljivači
plinom dužni su do 10. listopada 2008. godine Ministarstvu dostaviti podatke iz
članka 4. stavaka 4., 5. i 6. ove Uredbe.
(2) Izuzetno od odredbe članka 4. stavka 7. ove Uredbe Ministarstvo će do 15.
studenoga 2008. godine donijeti procjenu potrošnje prirodnog plina za
nastupajuću ogrjevnu sezonu i narednu godinu.
(3) Izuzetno od odredbe članka 7. stavka 2. ove Uredbe opskrb­ljivač plinom
kupaca priključenih na distribucijski sustav dužan je do 10. listopada 2008.
godine dostaviti operatoru distribucijskog sustava podatke o strukturi potrošnje
i kupcima, a sukladno podacima koje zahtijeva operator distribucijskog sustava.

Članak 14.

Dok se ne podnesu i od strane ministra ne odobre prvi planovi za krizna stanja
za postupanje u proglašenom kriznom stanju, mjere otklanjanja kriznog stanja iz
članka 6. ove Uredbe provode se prema Operativnom planu iz Priloga 1., koji je
sastavni dio ove Uredbe.

Članak 15.

Danom stupanja na snagu ove Uredbe prestaje važiti Odluka o prvenstvu u opskrbi
prirodnim plinom, klase: 310-05/04-01/01, urbroja: 5030114-04-1, od 15. siječnja
2004. godine.

Članak 16.

Ova Uredba stupa na snagu danom objave u »Narodnim novinama«.

Klasa: 310-05/08-01/08
Urbroj: 5030105-08-1
Zagreb, 30. rujna 2008.

Predsjednik
**dr. sc. Ivo Sanader**, v. r.

**PRILOG 1**

OPERATIVNI PLAN

I.

Aktivnosti tijekom provođenja mjera smanjenja ili obustave opskrbe prirodnog
plina pojedinim kategorijama kupaca u vremenu od ponedjeljka od petka radnim
danima u razdoblju od 08:00 do 16:00 sati odvijat će se na sljedeći način:
1. Ministarstvo dostavlja svim energetskim subjektima za plin pisanim putem
obavijest o uvođenju mjera smanjenja ili obustave opskrbe prirodnog plina.
2. Operator transportnog sustava proglašava odgovarajući stupanj smanjenja ili
obustave opskrbe prirodnim plinom pojedinim kupcima i o tome obavještava sve
energetske subjekte na transportnom sustavu, kao i nadležnu osobu u
Ministarstvu.
3. Opskrbljivači prirodnim plinom pisanim putem obavještavaju kupce s kojima
imaju ugovorne odnose o stupnju smanjenja ili obustave opskrbe prirodnim plinom,
a na koje se stupanj smanjenja ili obustave opskrbe prirodnim plinom odnosi, o
učinjenom je opskrbljivač plinom dužan odmah pisanim putem obavijestiti
operatora transportnog sustava ili operatora distribucijskog sustava i nadležnu
osobu u Ministarstvu.
4. Kupac plina na kojeg se odnosi proglašeni stupanj smanjenja ili obustave
opskrbe prirodnim plinom dužan je postupiti u sukladu s istim i pridržavati se
uputa operatora transportnog sustava i operatora distribucijskog sustava.
5. Ukoliko se kupac plina izravno priključen na transportni sustav ne pridržava
uputa operatora transportnog sustava, operator transportnog sustava može mu
djelomično ograničiti ili obustaviti isporuku plina uz prethodnu pisanu
obavijest kupcu i njegovom opskrbljivaču o vremenu u kojem će poduzeti te
aktivnosti. O istome operator transportnog sustava dužan je odmah, pisanim
putem, obavijestiti nadležnu osobu u Ministarstvu.
6. Ukoliko se kupac plina izravno priključen na distribucijski sustav ne
pridržava uputa operatora distribucijskog sustava, operator distribucijskog
sustava može mu djelomično ograničiti ili obustaviti isporuku plina uz prethodnu
pisanu obavijest kupcu i njegovom opskrbljivaču o vremenu u kojem će poduzeti te
aktivnosti. O istome operator distribucijskog sustava dužan je odmah, pisanim
putem, obavijestiti nadležnu osobu u Ministarstvu.
7. Ukoliko poduzete mjere iz proglašenog stupnja smanjenja ili obustave opskrbe
prirodnim plinom nisu dovoljne operator transportnog sustava proglašava viši
stupanj smanjenja ili obustave opskrbe prirodnim plinom i o tome obavještava sve
energetske subjekte i nadležnu osobu u Ministarstvu.
8. Provedbu mjera iz ovoga Operativnog plana nadzire Ministarstvo.

II.

Aktivnosti tijekom provođenja mjera smanjenja ili obustave opskrbe prirodnog
plina pojedinim kategorijama kupaca u vremenu od petka u 16:00 sati do
ponedjeljka u 08:00 sati, neradnim danima, blagdanima i radnim danom u 16:00
sati do sljedećeg radnog dana u 08:00 sati:
1. Ministarstvo putem govorne veze, uz naknadnu pisanu obavijest, obavještava
operatora transportnog sustava, a putem javnih glasila energetske subjekte i
javnost, uz naknadnu pisanu obavijest energetskim subjektima za plin, o uvođenju
mjera smanjenja ili obustave opskrbe prirodnog plina.
2. Operator transportnog sustava proglašava odgovarajući stupanj smanjenja ili
obustave opskrbe prirodnim plinom pojedinim kupcima i o tome obavještava sve
energetske subjekte na transportnom sustavu, kao i nadležnu osobu u
Ministarstvu.
3. Opskrbljivači plinom putem govorne veze i/ili javnih glasila obavještavaju
kupce s kojima imaju ugovorne odnose o stupnju smanjenja ili obustave opskrbe
prirodnim plinom, a na koje se stupanj smanjenja ili obustave opskrbe prirodnim
plinom odnosi, o učinjenom je opskrbljivač plinom dužan odmah putem govorne veze
obavijestiti operatora transportnog sustava ili operatora distribucijskog
sustava i nadležnu osobu u Ministarstvu.
4. Kupac plina na kojeg se odnosi proglašeni stupanj smanjenja ili obustave
opskrbe prirodnim plinom dužan je postupiti u sukladu s istim i pridržavati se
uputa operatora transportnog sustava i operatora distribucijskog sustava.
5. Ukoliko se kupac plina izravno priključen na transportni sustav ne pridržava
uputa operatora transportnog sustava, operator transportnog sustava može mu
djelomično ograničiti ili obustaviti isporuku plina, uz prethodnu obavijest,
putem govorne veze, kupcu i njegovom opskrbljivaču o vremenu u kojem će poduzeti
te aktivnosti. O istome operator transportnog sustava dužan je odmah, putem
govorne veze, obavijestiti nadležnu osobu u Ministarstvu.
6. Ukoliko se kupac plina priključen na distribucijski sustav ne pridržava uputa
operatora distribucijskog sustava, operator distribucijskog sustava može mu
djelomično ograničiti ili obustaviti isporuku plina, uz prethodnu obavijest,
putem govorne veze, kupcu i njegovom opskrbljivaču o vremenu u kojem će poduzeti
te aktivnosti. O istome operator transportnog sustava dužan je odmah, putem
govorne veze, obavijestiti nadležnu osobu u Ministarstvu.
7. Ukoliko poduzete mjere iz proglašenog stupnja smanjenja ili obustave opskrbe
prirodnim plinom nisu dovoljne operator transportnog sustava proglašava viši
stupanj smanjenja ili obustave opskrbe prirodnim plinom i o tome obavještava sve
energetske subjekte, kao i nadležnu osobu u Ministarstvu.
8. Operator transportnog sustava će do 10:00 sati prvog sljedećeg radnog dana,
dostaviti Ministarstvu pisano izvješće o proglašenom stupnju kriznog stanja i
provedenim aktivnostima i mjerama.
9. Operator distribucijskog sustava će do 10:00 sati prvog sljedećeg radnog
dana, dostaviti Ministarstvu i operatoru transportnog sustava pisano izvješće o
proglašenom stupnju kriznog stanja i provedenim aktivnostima i mjerama.

III.

1. U svrhu provođenja mjera smanjenja ili obustave opskrbe prirodnog plina
pojedinim kategorijama kupaca, svi energetski subjekti su do 10. listopada 2008.
dužni Ministarstvu dostaviti podatke o osobama odgovornim za provođenje mjera
smanjenja ili obustave opskrbe prirodnog plina pojedinim kategorijama kupaca,
njihove brojeve telefona, njihove brojeve mobitela, njihove mail adrese i
brojeve faxova.
2. Ministarstvo će objedinjene podatke o odgovornim osobama iz točke 1.
dostaviti operatorima transportnog i distribucijskih sustava najkasnije do 24.
listopada 2008. godine.
3. Provedbu mjera iz ovoga Operativnog plana nadzire Ministarstvo.

Uredba, NN 112/2008-3259
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)